User:Liviubora

Liviu Bora şi sculptura în lemn

de Alexandra Furnea,15 martie 2011 http://www.casamea.ro

Nu există om care să nu fi fost atins de dramatismul scenei începerii jocului de şah dintre Antonius Blok şi Moarte din filmul „A şaptea pecete" al celebrului Ingmar Bergman. Pasionatul de artă, însa, va observa şi altceva în afara semnificaţiei ultime a gestului celor doi jucători şi a atmosferei de-o sumbră poezie. Este vorba despre splendidele piese de şah mânuite de personaje, piese atât de expresive încât par vii. Să fi fost inspirat de confruntarea abisală dintre Antonius şi Inexprimabil sculptorul Liviu Bora când a creat uimitorul său set de şah? Tot ce poate fi spus este că artistul a realizat nişte piese care depăşesc cu mult scopul şi expresivitatea obişnuită a convenţionalelor regine şi a ponosiţilor regi. Intitulate grăitor „Războinicii lui Dracula" piesele capătă o viaţă şi o identitate a lor, devenind adevărate personaje. Astfel, fiecare partidă devine o înfruntare funciară între două individualităţi rivale iar jucătorii se pot amăgi, măcar pentru o oră, că sunt angajaţi într-o acţiune ce poate schimba cursul vieţii obişnuite. În acest sens, sculpturile lui Liviu Bora te implică într-un set complex de sortilegii, revelându-ţi valenţele magice ale obiectelor cotidiene. Setul de şah este doar un aspect al creaţiei sculptorului, al cărui material predilect este lemnul (de nuc, tei, tisă, patinat, lustruit, băiţuit, trecut prin mâinile dibace ale artistului-meşteşugar). Autor al unor serii fascinante de măşti, precum şi a diverse statuete, dar şi al unor obiecte de mobilier, artistul se remarcă prin cultivarea unei estetici originale. Utilizând un idiom plastic complex, care îşi trage seva din imaginarul primitiv, din cel gotic dar şi din cel baroc, Liviu Bora dă naştere unor creaţii care au puterea de a vrăji. Sculptorul abordează teme cu iz antic cum ar fi „Apollo şi Daphne", diverse nuduri dar şi personaje teatrale cum sunt clovnii. De alta, el colaborează cu pasiune cu numeroase teatre din ţară, realizând fie păpuşi, fie măşti pentru diferite spectacole. Liviu Bora este un artist inedit, adept al celei mai materiale şi „senzuale" dintre artele plastice. Sculptorul se dovedeşte un artizan priceput al lemnului, tratându-l cu blândeţe şi scoţând din el spiritul prin formele pe care reuşeşte să le cioplească. Privitorul operelor lui Liviu Bora nu poate rămâne indiferent faţă de uriaşa putere expresivă a acestora. Fie că e vorba de măşti, de piese de şah ori de sculpturi cu temă, creaţiile artistului sunt mărturii ale capacităţii materiei de a se însufleţi prin mijlocirea atingerii umane. Formele se îmbraca în diversele măşti pe care talentul creatorului le poate aşterne peste ele spre a le da un sens care poate fi priceput de ochiul omului. Liviu Bora este un plăsmuitor de himere, ori de adevăruri, făcute tangibile prin dorinţa artistului de a modela reprezentări ale lumii pe care o are înauntru.